《送侄胡文章修江馆》
元代·胡天游(元)

我祖文章伯，馀光耿未休。
圣朝崇学校，犹子重箕裘。
蠹简三生债，皋比几度秋。
登高还小鲁，观礼复从周。
琴为知音鼓，珠宁暗室投。
小奚藤作笈，长铗蒯为缑。
细柳牵征袂，飞花饯去舟。
嗟予倚市拙，壮子异乡游。
白酒春风席，红灯夜雨楼。
生徒交授受，宾主迭赓酬。
章甫仪刑重，汤盘德业修。
多能宜下问，博学更旁求。
勿谓青毡冷，母贻素食羞。
句休吟苜蓿，交重择薰莸。
忽忽山川异，行行岁月遒。
竹林难共醉，江树搅离愁。
幕阜山前屋，修江月上钩。
白云飞暂远，莫惜重回头。

作者简介：胡天游（1288—1368）元代诗人。名乘龙，以字行，自号松竹主人，又号傲轩。岳州平江人。7岁即有诗名，少时有进取之志，中年以后，隐居自乐，拟《述志赋》以明志。晚年值无末兵乱，生活困顿不堪，下田耕种，忍饥劳作。其诗多苍凉悲壮，略少修饰，论者以为可与虞集等人之作媲美。诗多于兵乱中散佚，今存《傲轩吟稿》1卷。